UPRS Sklep I U 1269/2017-6
Datum: 2017-08-31T02:00:00.000+02:00
ecli: ECLI:SI:UPRS:2017:I.U.1269.2017.6
sodisce: Upravno sodišče
oddelek: Upravni oddelek
podrocje: CIVILNO PROCESNO PRAVO - UPRAVNI SPOR
institut: tožba v upravnem sporu - tožnik v tujini - pooblaščenec za sprejemanje pisanj - nepopolna tožba - zavrženje tožbe

## Jedro

Ker tožnica v 30-dnevnem roku ni imenovala svojega pooblaščenca za sprejemanje pisanj v Republiki Slovenji, je sodišče na podlagi prvega odstavka 146. člena ZPP v povezavi s prvim odstavkom 22. člena ZUS-1 tožbo zavrglo.

## Izrek

Tožba se zavrže.

## Obrazložitev

1. Tožeča stranka je dne 2. 6. 2017 priporočeno po pošti vložila tožbo v upravnem sporu zaradi zavrnitve vstopa na meji.

2. Po podatkih tožbe živi tožeča stranka v tujini in v Republiki Sloveniji nima pooblaščenca za ta sodni postopek. Na podlagi prvega odstavka 146. člena Zakona o pravdnem postopku (ZPP), ki se v upravnem sporu primerno uporablja na podlagi določbe prvega odstavka 22. člena Zakona o upravnem sporu (ZUS-1), bi zato morala tožeča stranka že ob vložitvi tožbe imenovati svojega pooblaščenca za sprejemanje pisanj v Republiki Sloveniji. V konkretnem primeru tožeča stranka ob vložitvi tožbe ni imenovala svojega pooblaščenca za sprejemanje pisanj v Republiki Sloveniji, zato ji je sodišče s posebnim sklepom opr. št. I U 1269/2017-3 z dne 12. 6. 2017 postavilo začasno zastopnico, upravičeno za sprejemanje pisanj z nalogo, da tožeči stranki pošlje sklep opr. št. I U 1269/2017-3 z dne 12. 6. 2017, s katerim ji je sodišče naložilo, da v danem roku imenuje svojega pooblaščenca za sprejemanje pisanj v Republiki Sloveniji. Obenem je sodišče tožečo stranko tudi opozorilo, da navedeni 30-dnevni rok začne teči že od dneva, ko je bil sklep opr. št. I U 1269/2017-3 z dne 12. 6. 2017, vročen začasni zastopnici. V sklepu je sodišče tožečo stranko tudi opozorilo, da sodišče tožbo zavrže, če tožeča stranka v danem roku ne imenuje svojega pooblaščenca za sprejemanje pisanj v Republiki Sloveniji. Namen citirane zakonske ureditve je v tem, da se sodna pisanja vročajo v Republiki Sloveniji.

3. Navedeni sklep je bil začasni zastopnici za sprejemanje pisanj vročen dne 20. 6. 2017 ter istega dne poslan tožnici. Ker tožnica v 30-dnevnem roku ni imenovala svojega pooblaščenca za sprejemanje pisanj v Republiki Slovenji, je sodišče na podlagi prvega odstavka 146. člena ZPP v povezavi s prvim odstavkom 22. člena ZUS-1 tožbo zavrglo.